CELEX: 62022TN0023
Language: sk
Date: 2022-01-11 00:00:00
Title: Vec T-23/22: Žaloba podaná 11. januára 2022 – Grail/Komisia

28.2.2022   
            
            
               SK
            
            
               Úradný vestník Európskej únie
            
            
               C 95/43
            
         
      Žaloba podaná 11. januára 2022 – Grail/Komisia
      (Vec T-23/22)
      (2022/C 95/61)
      Jazyk konania: angličtina
      
         Účastníci konania
      
      
         Žalobkyňa: Grail LLC (Menlo Park, Kalifornia, Spojené štáty) (v zastúpení: D. Little, solicitor, J. Ruiz Calzado, J. M. Jiménez-Laiglesia Oñate a A. Giraud, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie z 29. októbra 2021 o prijatí predbežných opatrení podľa článku 8 ods. 5 písm. a) nariadenia č. 139/2004 (ďalej len „EUMR“) vo veci COMP/M.10493 – Illumina / GRAIL,
               
            
                  —
               
               
                  zaviazal Komisiu na náhradu trov konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza dva žalobné dôvody.
      
                  1.
               
               
                  Prvý žalobný dôvod je založený na spochybnení právomoci Komisie prijať rozhodnutie. Komisia nemá právomoc prijať rozhodnutie podľa článku 8 ods. 5 písm. a) EUMR, ak Všeobecný súd vo veci T-227/21 konštatuje, že šesť rozhodnutí o postúpení, ktoré Komisia prijala 19. apríla 2021 podľa článku 22 ods. 3 EUMR, bolo protiprávnych.
               
            
                  2.
               
               
                  Druhý žalobný dôvod založený na nesprávnom právnom posúdení a nesprávnom posúdení skutkového stavu, ktorého sa dopustila Komisia pri výklade, uplatnení a odôvodnení právnych podmienok prijatia rozhodnutia na základe článku 8 ods. 5 písm. a) EUMR.
                  
                              —
                           
                           
                              Rozhodnutie nesprávne nezohľadňuje skutočnosť, že osobitné záväzky, ktoré Illumina prijala a oznámila Komisii po nadobudnutí akcií spoločnosti GRAIL Inc. spoločnosťou Illumina, zabránili účastníkom uskutočniť koncentráciu v zmysle článku 7 nariadenia EUMR.
                           
                        
                              —
                           
                           
                              Rozhodnutie neobsahuje žiadnu významnú diskusiu o podmienkach hospodárskej súťaže existujúcich v čase jeho prijatia a nepreukazuje, v čom nadobudnutie akcií spoločnosti GRAIL Inc. spoločnosťou Illumina znížilo efektívnu hospodársku súťaž alebo obmedzilo efektívnu hospodársku súťaž predtým, ako Komisia mohla prijať konečné rozhodnutie vo veci samej.
                           
                        
                              —
                           
                           
                              Rozhodnutie neidentifikuje akúkoľvek naliehavosť, ktorá by odôvodňovala prijatie predbežných opatrení, keďže počas niekoľkých mesiacov medzi prijatím rozhodnutia a prijatím rozhodnutia vo veci samej o koncentrácii, nemohla nastať žiadna závažná skutočnosť týkajúca sa účinkov na hospodársku súťaž na dotknutých trhoch.
                           
                        
                              —
                           
                           
                              Rozhodnutie vychádza z nesprávneho právneho posúdenia, keď predpokladá, že podľa článku 8 ods. 5 písm. a) EUMR je Komisia oprávnená prijať predbežné opatrenia s cieľom zabezpečiť účinnosť budúceho hypotetického rozhodnutia podľa článku 8 ods. 4 EUMR.
                           
                        
                              —
                           
                           
                              Uloženie osobitnej povinnosti GRAIL je nezlučiteľné s článkom 8 ods. 5 písm. a) EUMR, nie je ani nevyhnutné, ani primerané.